

**Cwestiynau cyffredin am Ddysgu Gydol Oes gyda Sicrwydd Ansawdd ar Fframwaith Credydau a Chymwysterau Cymru ym meysydd gofal cymdeithasol, blynyddoedd cynnar a gofal plant yng Nghymru.**

Mae Cyngor Gofal Cymru wedi bod yn arwain prosiect cyffrous sydd wedi bod yn ystyried y broses o achredu dysgu gydol oes gyda sicrwydd ansawdd ym meysydd gofal cymdeithasol, blynyddoedd cynnar a gofal plant, a fydd yn rhan o Fframwaith Credydau a Chymwysterau Cymru. Mae'r prosiect wedi cynnwys nifer o gynlluniau peilot mewn ystod eang o wasanaethau ac mae'r Cyngor Gofal bellach yn barod i gynnig y cyfle i eraill fod yn rhan o'r broses o achredu dysgu gydol oes gyda sicrwydd ansawdd.

Mae canllaw ar y broses o achredu dysgu gydol oes gyda sicrwydd ansawdd ar gael ar ein gwefan, sy'n rhoi gwybodaeth sylfaenol a fydd yn eich helpu i benderfynu a yw achredu'n addas i chi. Mae'r cwestiynau cyffredin yn ategu'r canllaw a dylent helpu i ateb unrhyw gwestiynau ychwanegol sydd gennych.

**Dod o hyd i wybodaeth am Ddysgu Gydol oes gyda Sicrwydd Ansawdd**

**Beth yw Fframwaith Credydau a Chymwysterau Cymru (FfCChC)?**

Cyflwynwyd Fframwaith Credydau a Chymwysterau Cymru (FfCChC) yng Nghymru yn 2003. Mae'n *"rhagweld y caiff pob math o ddysgu ei gynnwys o fewn fframwaith cydnabyddiaeth cyffredin"* ac yn ategu pum nod allweddol:

* *"Galluogi pawb i ddatblygu a chynnal sgiliau hanfodol;*
* *Annog pobl i ddod yn ddysgwyr gydol oes;*
* *Ategu'r broses o ddatblygu sgiliau mewn busnesau a sefydliadau addysgol;*
* *Annog gweithwyr i feithrin sgiliau newydd; a*
* *Helpu pobl i ddatblygu sgiliau newydd yn eu cymunedau."[[1]](#footnote-1)*

Mae'n dwyn ynghyd yr holl ddysgu cydnabyddedig mewn un strwythur unigol sy'n cynnwys addysg uwch, dysgu gydol oes ac addysg a hyfforddiant cyffredinol a galwedigaethol.

Gallwch gael rhagor o wybodaeth am FfCChC drwy e-bostio cqfwenquiries@wales.gsi.gov.uk

**Beth yw dysgu gydol oes gyda sicrwydd ansawdd?**

Mae dysgu gydol oes yn cwmpasu ystod eang o ddysgu - dysgu ffurfiol, anffurfiol a dysgu yn y gweithle. Mae hefyd yn cynnwys y sgiliau, y wybodaeth, yr agweddau a'r ymddygiad y mae pobl yn eu meithrin drwy eu profiadau bob dydd.

Caiff dysgu gydol oes gyda sicrwydd ansawdd ei asesu, ei fesur, ei gofnodi a'i ardystio h.y. ei achredu.

**Beth yw ystyr rhan 'sicrwydd ansawdd" teitl DGOSA?**

Mae'n golygu y caiff y dysgu ei asesu'n ffurfiol ac y sicrheir ansawdd gan ganolfan asesu cymeradwy drwy sefydliad dyfarnu cydnabyddedig. Bydd angen i'r sefydliad dyfarnu roi systemau ar waith i sicrhau bod y dyfarniadau a wneir wrth asesu dysgwyr yn deg, yn gyson ac yn ddibynadwy.

Gellir cael rhagor o wybodaeth am sefydliadau dyfarnu yn ddiweddarach yn y ddogfen hon.

**Beth yw dysgu achrededig ar FfCChC?**

Mae FfCChC yn defnyddio tri chysyniad:

* “*Mynegi cyflawniadau fel* ***deilliannau dysgu****;*
* *Y galwadau a wneir gan y dysgu hwnnw ar y dysgwr y cyfeirir atynt fel* ***lefel****;*
* *Swm y cyflawniadau dysgu, y cyfeirir ato fel* ***credyd****."2*

Datganiadau o'r hyn y mae dysgwr yn ei wybod, yn ei ddeall ac yn gallu ei wneud ar ôl cwblhau proses ddysgu yw **Deilliannau dysgu** e.e.

“*1. Deall sut i annog teuluoedd i newid eu hymddygiad."[[2]](#footnote-2)*

Cefnogir deilliannau dysgu gan feini prawf asesu. Defnyddir y meini prawf hyn i benderfynu a yw'r deilliant wedi'i gyflawni e.e.

“*1.1 Disgrifiwch sut i annog teuluoedd i newid eu hymddygiad gan gynnwys:*

* *Ymagwedd teulu cyfan*
* *Y broses newid*
* *Ystyried deuoliaeth teimlad.”3*

Mae **lefel** yn ddangosydd o'r hyn sy'n ofynnol fel rhan o'r dysgu ynghyd â'i gymhlethdod a'i fanylder ac yn ddangosydd hefyd o ymreolaeth y dysgwr - nodir hyn o dan *"disgrifyddion lefel"* a ddefnyddir ar gyfer pob colofn o FfCChC.

Mae FfCChC yn cynnwys naw lefel - lefel mynediad, sydd wedi'i rhannu'n dair is-lefel, a lefelau 1-8. Mae'r diagram isod yn dangos y lefelau gwahanol ynghyd ag enghreifftiau o'r cymwysterau a'r dysgu sy'n rhan o FfCChC. Gellir cynnwys unedau ar golofn DGOSA ar unrhyw un o'r lefelau hyn.

Mae **credyd** yn fesur o'r amser dysgu a neilltuir i gyfres o ddeilliannau dysgu. Mae'r amser dysgu yn seiliedig ar faint o amser y gellid disgwyl i ddysgwr nodweddiadol ei gymryd i gwblhau'r holl ddysgu sy'n berthnasol i gyflawni'r deilliannau dysgu. Gallai hyn gynnwys amrywiaeth o ddulliau gwahanol e.e. dysgu a addysgir, darllen dan arweiniad, ymchwil, myfyrio, trafodaethau un i un, gweithgareddau sy'n seiliedig ar waith, asesu ac ati.

Neilltuir 10 awr o amser dysgu i 1 credyd.

Caiff deilliannau dysgu a meini prawf asesu eu cynnwys mewn "uned". Rhoddir teitl clir i bob uned sy'n dangos ei chynnwys a phennir credyd a lefel ar ei chyfer.

**A oes unrhyw restr o'r math o bethau sydd eisoes wedi'u hachredu ym meysydd gofal cymdeithasol, blynyddoedd cynnar a gofal plant neu ganllawiau arnynt?**

Oes, mae amrywiaeth o ddysgu wedi'i achredu ym meysydd gofal cymdeithasol, blynyddoedd cynnar a gofal plant drwy'r prosiect peilot a arweiniwyd gan y Cyngor Gofal. Mae rhagor o wybodaeth am y rhain ar gael ar ein gwefan.

**Sut mae dysgu gydol oes gyda sicrwydd ansawdd yn wahanol i'r Fframwaith Credydau a Chymwysterau (FfCCh)?**

Yr unedau a ddefnyddir o fewn diplomâu'r FfCCh ym meysydd gofal cymdeithasol, blynyddoedd cynnar a gofal plant yw'r conglfeini a gyfunir yn gymwysterau drwy reolau cyfuno. Gan fod y cymwysterau'n gydnabyddedig ledled Cymru, Gogledd Iwerddon a Lloegr, mae'r unedau sy'n rhan ohonynt yn berthnasol i'r DU gyfan yn hytrach nag i Gymru'n benodol. Mae'n annhebygol hefyd y byddai arbenigeddau penodol yn cael eu hadlewyrchu o fewn cymwysterau'r FfCCh gan na fyddai unrhyw werth ar y farchnad i sefydliadau dyfarnu gynnig unedau na fyddent ond yn denu nifer fach o fyfyrwyr ledled y DU.

Mae colofn DGOSA yn gyfle i ni achredu hyfforddiant arbenigol o'r fath yn ogystal â dysgu y tu hwnt i'r prif gymwysterau a all gefnogi datblygiad proffesiynol parhaus. Gall hefyd ymateb i bolisi a mentrau Llywodraeth Cymru. Gellir hefyd ei ddefnyddio i achredu dysgu eang y gellir wedyn ei ddefnyddio fel "pasbort" ym mhob rhan o'r sector e.e. pasbort codi a chario Cymru. Yn yr achos hwn, lle ceir dyblygu ar draws y FfCCh a DGOSA, gall dysgwyr gael eu heithrio o unedau penodol o'r FfCCh o fewn y cymwysterau diploma.

**Sut y gallaf benderfynu a yw dysgu gydol oes gyda sicrwydd ansawdd yn addas i mi neu fy sefydliad?**

Mae achredu eich dysgu ar DGOSA yn benderfyniad pwysig a bydd angen ymdrech a buddsoddiad. Fodd bynnag, credwn fod hyn yn werth chweil gan fod y manteision yn bwysig ac yn bellgyrhaeddol.

**A fydd yn golygu mwy o waith i mi?**

Bydd, i ddechrau bydd gwaith ychwanegol. Bydd angen i chi weithio'n agos gyda sefydliad dyfarnu i ddatblygu unedau ar gyfer eich dysgu yn ystod y broses achredu. Bydd hyn yn golygu datblygu deilliannau dysgu a meini prawf asesu ar gyfer yr hyfforddiant. Fodd bynnag, dylai manteision hyn o bell ffordd wrthbwyso'r gwaith cychwynnol o gynhyrchu unedau achrededig. Bydd sefydliadau dyfarnu yn darparu canllawiau a chymorth i chi wneud hyn.

**Mae ein hyfforddiant yn gweithio'n iawn fel ag y mae. Beth yw pwynt ei achredu?**

Gan mai dim ond yng Nghymru y mae dysgu gydol oes gyda sicrwydd ansawdd ar gael, mae'n cynnig manteision penodol i gyflogwyr a dysgwyr. Derbynnir dysgu seiliedig ar gredydau yn eang ledled Cymru a gellir ei ddefnyddio i:

* Ddarparu'r 'cerrig camu' tuag at ennill cymwysterau ffurfiol - gallai hyn fod naill ai ar ffurf eithriadau ar gyfer dysgu penodol neu waith i fagu hyder y rheini nad ydynt o bosibl wedi bod yn rhan o ddysgu ffurfiol ers cryn amser;
* Hwyluso'r broses o drosglwyddo i ddysgu ffurfiol e.e. cymwysterau galwedigaethol neu academaidd;
* Hwyluso'r broses o achredu dysgu sydd â safbwynt Cymreig penodol neu sy'n ymateb i ffactorau sy'n sbarduno polisi yng Nghymru;
* Achredu hyfforddiant penodol neu arbenigol - efallai na fydd rhywfaint o hwn wedi'i achredu fel rhan o'r cymwysterau ehangach am mai nifer fach o fyfyrwyr fydd wedi ei ddewis neu wedi galw amdano oherwydd ei arbenigedd. Mae DGOSA yn gyfle i gydnabod hyn yn ffurfiol;
* Gwerthfawrogi a chydnabod y dysgu a gyflawnir gan y gweithlu;
* Rhoi statws i rolau o fewn y sector a dysgu arbenigol y gellir bod wedi ymgymryd ag ef - mewn gwirionedd, elfen o broffesiynoli;
* Cefnogi datblygiad proffesiynol parhaus - mae hyn o bwys penodol i'r gweithwyr hynny y mae angen iddynt ddangos tystiolaeth o DPP at ddibenion cofrestru, mae hefyd yn cyfrannu at ddarparu gwasanaeth o ansawdd da;
* Helpu i recriwtio a chadw staff - gall dysgu ffurfiol helpu i gymell y gweithlu a gall cyfleoedd da i ddysgu a datblygu yn aml fod yn ffactor allweddol wrth benderfynu i ba gyflogwr y dylai rhywun weithio;
* Darparu tystiolaeth i reoleiddwyr a chomisiynwyr gwasanaethau o ddysgu gyda sicrwydd ansawdd a gyflawnwyd ar lefel benodol gan y gweithlu;
* Cyfrannu at wella safon gwasanaethau a chanlyniadau gwasanaethau.

**Faint y bydd hyn yn ei gostio i mi?**

Mae sefydliadau dyfarnu yn codi taliadau amrywiol am eu gwasanaethau ac mae'n werth cadarnhau'r rhain cyn ymrwymo i weithio gyda sefydliad penodol. Bydd rhai yn codi tâl am gefnogi'r gwaith o ddatblygu unedau, rhai yn codi tâl arnoch i ddod yn ganolfan gydnabyddedig, rhai yn codi tâl am gofrestru ac achredu dysgwyr ac eraill ond yn codi tâl am ardystio.

Efallai y byddwch am weithio mewn partneriaeth â chanolfan gydnabyddedig sy'n bodoli eisoes megis coleg addysg bellach neu ganolfan sy'n seiliedig ar gyflogwyr er mwyn lleihau costau.

Nid yw'r Cyngor Gofal yn codi tâl am gymeradwyo unedau ar gyfer DGOSA ar hyn o bryd.

**A allaf ddarparu hyfforddiant achrededig i asiantaethau/sefydliadau eraill?**

Gallwch, ar yr amod nad yw hyn wedi'i gyfyngu fel un o amodau cymeradwyo'r unedau gan y Cyngor Gofal.

**Sut rydw i'n penderfynu pa ddysgu a allai fod yn briodol i'w achredu ar golofn DGOSA.**

Mae DGOSA yn canolbwyntio ar y broses o achredu dysgu nad yw'n rhan o gymwysterau ffurfiol. Gellir gweld enghreifftiau o ddysgu a achredwyd hyd yma ym meysydd gofal cymdeithasol, blynyddoedd cynnar a gofal plant ar wefan y Cyngor Gofal.

Mae nifer o egwyddorion allweddol sy'n sail i'r defnydd o unedau ar golofn DGOSA FfCCh:

* Ni ddylai unedau ddyblygu darpariaeth bresennol colofn DGOSA FfCChC
* Ni ddylai unedau ddyblygu darpariaeth bresennol y Fframwaith Credydau a Chymwysterau (FfCCh) oni bai bod cais penodol wedi'i wneud gan y Cyngor Gofal - yn yr achos hwn, bydd y Cyngor Gofal yn ceisio eithriad ar gyfer unedau penodol o'r FfCCh o fewn cymwysterau.
* Dylai unedau gyfleu naill ai:
* Flaenoriaethau Llywodraeth Cymru
* Blaenoriaethau'r sector
* Dysgu arbenigol neu benodol
* Safonau Galwedigaethol Cenedlaethol lle bo'r rhain yn bodoli ar gyfer y maes pwnc

**Ai dim ond i ddysgu ym meysydd gofal cymdeithasol, blynyddoedd cynnar a gofal plant y mae'r broses achredu yn gymwys?**

Na, ond dim ond y rhannau hyn o'r sector y mae cylch gwaith y Cyngor Gofal yn eu cwmpasu. Mae colofn DGOSA yn cynnwys ystod eang o ddysgu, sydd weithiau'n rhychwantu sectorau neu broffesiynau gwahanol, er enghraifft uned a achredwyd drwy'r Cyngor Gofal i reoli gwaith atal hunanladdiad. Darperir yr hyfforddiant ar gyfer hyn i amrywiaeth o bobl gan gynnwys gweithwyr rheng flaen, gweithwyr proffesiynol fel meddygon ac ati ac aelodau o'r gymuned.

**Sut y gall cwblhau dysgu achrededig helpu tuag at ennill cymhwyster?**

Gall hyfforddiant achrededig fel rhan o DGOSA gwmpasu uned gyfan o fewn cymwysterau'r FfCCh neu ran o'r uned honno. Er enghraifft, yn achos y pasbort codi a chario, gan fod yr unedau DGOSA ar gyfer y dysgu hwn yn gwneud mwy na chwmpasu'r rheini o fewn diplomâu iechyd a gofal cymdeithasol y FfCCh, os yw dysgwyr wedi cwblhau'r pasbort, gallent hawlio eithriad ar gyfer yr unedau yn y cymwysterau. Enghraifft arall yw lle y caiff dysgu seiliedig ar wybodaeth ei achredu ar gyfer maes ymarfer penodol e.e. gofal diwedd oes - gellir wedyn croesgyfeirio hyn yn erbyn unedau cymhwysedd ar gyfer yr un maes pwnc o fewn cymwysterau'r FfCCh. Gall sefydliadau dyfarnu roi cyngor ar hyn.

**A allaf ddatblygu cymhwyster cyfan ar gyfer fy staff gan ddefnyddio dysgu achrededig?**

Na allwch. Diben DGOSA yw cynnig cyfleoedd i achredu dysgu sydd y tu hwnt i'r prif gymwysterau.

**Beth y gall pobl ei wneud gyda'r credydau y byddant yn eu cronni?**

Mae credydau yn dangos cyflawniad ar lefel benodol y gellir eu defnyddio ym mhob rhan o'r sector. Gellir hefyd eu defnyddio i ddangos DPP y gellir ei ddefnyddio fel tystiolaeth o hyfforddiant a dysgu ôl-gofrestru er mwyn cofrestru â'r Cyngor Gofal. Gellir hefyd ddefnyddio credydau i ddilyn cymwysterau neu ddysgu pellach.

**Sut y gallaf gael gwybodaeth am rôl sefydliadau dyfarnu?**

**Beth yw Sefydliadau Dyfarnu?**

Cyrff cydnabyddedig yw Sefydliadau Dyfarnu a all bennu a dyfarnu credyd ar FfCChC.

Bydd gan sefydliadau dyfarnu brosesau sicrhau ansawdd ar waith er mwyn gwneud yn siŵr y caiff dysgwyr eu hasesu mewn modd teg, cyson a dibynadwy. Mae sefydliadau dyfarnu hefyd yn gyfrifol am wneud yn siŵr bod unrhyw unedau y maent yn eu hychwanegu at FfCChC yn bodloni gofynion rheoleiddio.

O ran cymeradwyo unedau DGOSA y Cyngor Gofal ym meysydd gofal cymdeithasol, blynyddoedd cynnar a gofal plant, mae sefydliadau dyfarnu yn gyfrifol am y canlynol:

* Sicrhau nad yw'r unedau yn dyblygu darpariaeth bresennol ar golofn DGOSA FfCChC nac unedau sy'n rhan ar y FfCCh
* Datblygu unedau gydag asiantaethau partner
* Sicrhau y caiff dulliau asesu priodol eu dyfeisio gydag asiantaethau partner
* Cyflwyno unedau i'r Cyngor Gofal o fewn amserlenni y cytunwyd arnynt
* Hysbysu'r asiantaethau partner am y canlyniad yn dilyn ystyriaeth gan y Cyngor Gofal
* Cyflwyno unedau i FfCChC drwy'r Panel Cydnabod a Chymeradwyo
* Rhoi gwybod i'r asiantaethau partner a'r Cyngor Gofal am unrhyw faterion a gaiff eu codi ynghylch ansawdd neu gynnwys unedau a gymeradwywyd

**A allaf achredu unedau heb sefydliad dyfarnu?**

Dim ond sefydliadau dyfarnu neu gyrff cydnabyddedig all gyflwyno unedau'n ffurfiol ar gyfer cymeradwyaeth FfCChC. Er y gall cyflogwyr mewn egwyddor ddod yn gyrff cydnabyddedig, mae'n debygol y bydd y strwythurau sefydliadol a'r prosesau sicrhau ansawdd sy'n ofynnol yn eu hatal rhag gwneud hynny. Felly mae'n fwy cost-effeithiol ac effeithlon i weithio mewn partneriaeth â sefydliad dyfarnu

**Ni** chaiff unedau ym meysydd gofal cymdeithasol, blynyddoedd cynnar a gofal plant **nad** ydynt wedi cael eu cymeradwyo gan y Cyngor Gofal eu derbyn ar FfCChC i'w hachredu gan y Panel Cydnabod a Chymeradwyo.

**A oes angen i mi allu llunio unedau?**

Nac oes, byddech yn gweithio mewn partneriaeth â sefydliad dyfarnu a fyddai'n eich helpu i wneud hyn. Byddech chi'n darparu'r arbenigedd yn y maes pwnc neu sector perthnasol a byddai'r sefydliad dyfarnu yn darparu'r arbenigedd mewn cynllunio a datblygu unedau sy'n addas i'w hachredu. Byddai hyn yn cynnwys cymorth technegol i bennu credyd a lefel ar gyfer yr uned.

 **A allaf ddewis pa sefydliad dyfarnu i weithio gydag ef?**

Gallwch, ar yr amod bod y sefydliad dyfarnu yn gorff cydnabyddedig neu reoledig gyda FfCChC. Er mwyn cadarnhau hyn, cysylltwch ag ysgrifenyddiaeth FfCChC cqfwenquiries@wales.gsi.gov.uk

**Rwyf eisoes yn gweithio gyda sefydliad dyfarnu. A allaf barhau i weithio gydag ef ar gyfer dysgu gydol oes gyda sicrwydd ansawdd?**

Gallwch, ar yr amod bod y sefydliad dyfarnu yn gorff cydnabyddedig neu reoledig gyda FfCChC. Er mwyn cadarnhau hyn, cysylltwch ag ysgrifenyddiaeth FfCChC drwy e-bostio cqfwenquiries@wales.gsi.gov.uk

**Mae gennyf fy nghanolfan asesu fy hun, sydd wedi'i chofrestru â sefydliad dyfarnu. A allaf weithio gyda hi?**

Gallwch, ar yr amod bod y sefydliad dyfarnu yn gorff cydnabyddedig neu reoledig gyda FfCChC. Er mwyn cadarnhau hyn, cysylltwch ag ysgrifenyddiaeth FfCChC drwy e-bostio cqfwenquiries@wales.gsi.gov.uk

**A fydd unrhyw un yn gallu defnyddio'r unedau a ddatblygwyd gennyf heb ofyn i mi? Pwy sy'n berchen ar yr unedau?**

Gellir pennu statws perchenogaeth gwahanol i unedau. Yn achos rhai unedau, dim ond y sefydliad(au) dyfarnu sy'n eu cyflwyno i'r banc data all eu defnyddio. Mae'n bosibl hefyd y bydd gofynion asesu penodol ar gyfer yr unedau sy'n cyfyngu ar y defnydd a wneir ohonynt. Gellir gweld enghraifft o hyn ar yr unedau a ddatblygwyd ar gyfer y prosiect Gwasanaeth Integredig Cymorth i Deuluoedd lle y nodir mai dim ond ymarferwyr a gymeradwywyd gan dîm Gweithredu Integredig Cymorth i Deuluoedd Llywodraeth Cymru all asesu'r uned. Mae dolen i'r unedau hyn ar gael ar ein gwefan. Os nad oes gofynion asesu wedi'u pennu ar gyfer unedau sy'n cyfyngu ar y defnydd a wneir ohonynt, gall eraill eu defnyddio ar yr amod bod ganddynt ganolfan asesu gyda sefydliad dyfarnu sy'n berchen arnynt.

**A allaf ddefnyddio rhywbeth sydd eisoes wedi'i achredu gan rywun arall?**

Gallwch, ar yr amod bod yr unedau yn rhai "a rennir" ac nad oes unrhyw ofynion asesu penodol a fyddai’n eich atal rhag gwneud hynny.

**Pa mor hir y mae achrediad yn para?**

Pennir dyddiad pan fydd yr uned ar gael i'w defnyddio gan ddysgwyr ynghyd â dyddiad dod i ben, a fydd fel arfer rhwng 2 a 5 mlynedd. Cyn y dyddiad dod i ben caiff yr uned ei hadolygu gan sefydliadau dyfarnu i sicrhau ei bod yn dal yn gyfredol a bod galw amdani o hyd.

Gall rheoleiddwyr ei gwneud yn ofynnol i unedau gael eu hadolygu neu eu dileu o'r banc data os na fyddant yn bodloni'r gofynion rheoleiddio ar gyfer FfCChC.

**Cael gwybodaeth am rôl y Cyngor Gofal**

Sefydlwyd Cyngor Gofal Cymru ("y Cyngor Gofal") ym mis Hydref 2001 i hyrwyddo safonau ymddygiad ac arfer uchel ymhlith gweithwyr gofal cymdeithasol a safonau uchel o ran eu hyfforddiant. Mae'r Cyngor Gofal yn gyfrifol am gymeradwyo'r broses o gyflwyno unedau i'w hachredu ar gyfer dysgu gydol oes gyda sicrwydd ansawdd ym meysydd gofal cymdeithasol, blynyddoedd cynnar a gofal plant. Fel y soniwyd eisoes yn y ddogfen hon, mae'r Cyngor Gofal wedi arwain prosiect peilot yn archwilio'r defnydd o achredu ar gyfer DGOSA ym meysydd gofal cymdeithasol, blynyddoedd cynnar a gofal plant.

**Beth yw rôl y Cyngor Gofal yn y broses DGOSA?**

Mae'r Cyngor Gofal yn chwarae rhan bwysig o ran monitro'r dysgu a achredir ym meysydd gofal cymdeithasol, blynyddoedd cynnar a gofal plant. Fel y Cyngor Sgiliau Sector, mae gan y Cyngor Gofal rôl i sicrhau bod y dysgu a achredir yn gyson â blaenoriaethau'r sector.

Mae'r Cyngor Gofal yn gyfrifol am gymeradwyo'r broses o gyflwyno unedau i'w hachredu ar gyfer dysgu gydol oes gyda sicrwydd ansawdd ym meysydd gofal cymdeithasol, blynyddoedd cynnar a gofal plant a bydd yn gwneud penderfyniadau ynghylch achosion busnes a gyflwynwyd dros ddatblygu unedau a chymeradwyo'r unedau terfynol.

I gael rhagor o wybodaeth am y broses i'w dilyn i achredu dysgu, llwythwch gopi o'n canllaw i lawr (insert link).

**Mae'r canllaw'n nodi y dylai unedau gyfleu Safonau Galwedigaethol Cenedlaethol lle bo'r rhain yn bodoli ar gyfer y pwnc, beth yw Safonau Galwedigaethol Cenedlaethol a ble y gellir dod o hyd iddynt?**

Mae Safonau Galwedigaethol Cenedlaethol yn disgrifio arfer gorau drwy ddwyn ynghyd sgiliau, gwybodaeth a gwerthoedd. Mae SGC yn adnoddau gwerthfawr i'w defnyddio fel meincnodau ar gyfer cymwysterau a dysgu yn ogystal â diffinio rolau yn y gwaith, recriwtio staff, goruchwylio ac arfarnu.

Mae'r SGC sy'n cyd-fynd ag ôl-troed y Cyngor Gofal fel a ganlyn:

Iechyd a Gofal Cymdeithasol

Gofal, Dysgu a Datblygiad Plant

Comisiynu, Caffael a Chontractio

Arweinyddiaeth a Rheolaeth ar gyfer Gwasanaethau Gofal

Gwasanaethau Synhwyraidd

Gellir lawrlwytho'r cyfresi hyn o SGC o'n gwefan:

[http://www.ccwales.org.uk/qualifications-and-careers/nos?diablo.lang=cym](http://www.ccwales.org.uk/qualifications-and-careers/nos)

**A yw'r Cyngor Gofal yn cydweithio ag unrhyw gyrff eraill?**

Mae gennym gytundeb cydweithio gyda'r Asiantaeth Genedlaethol Arwain ac Arloesi mewn Gofal Iechyd. Mae'r Cyngor Gofal yn aelod o banel achredu'r Asiantaeth ac mae'r Asiantaeth wedi bod yn rhan weithredol o waith y Cyngor Gofal yn y maes hwn (y Grŵp Llywio a'r Grŵp Technegol).

**Sut mae hyn oll yn cysylltu â'r broses o gofrestru â'r Cyngor Gofal?**

Mae'r broses o achredu dysgu gydol oes yn golygu y gellir ymestyn cyfleoedd i archwilio datblygiad proffesiynol parhaus (dpp). Mae hyn yn cyd-fynd â gofynion hyfforddiant a dysgu ôl-gofrestru y Cyngor Gofal ar gyfer ailgofrestru grwpiau staff penodol - ar hyn o bryd gweithwyr cymdeithasol, myfyrwyr gwaith cymdeithasol, rheolwyr cartrefi gofal i oedolion a rheolwyr a gweithwyr gofal preswyl i blant. Er mwyn i'r unigolion hynny gael eu cadw ar y gofrestr, mae'n rhaid iddynt ddangos tystiolaeth i'r Cyngor Gofal eu bod wedi diweddaru eu gwybodaeth a'u sgiliau ac wedi eu cynnal neu eu datblygu dros gyfnod o dair blynedd. Mae dysgu achrededig yn gyfrwng perffaith i wneud hyn.

**Gwybodaeth ddefnyddiol arall**

**Ble y gallaf gael rhagor o wybodaeth i'm helpu i benderfynu a ddylwn barhau?**

Gallwch gael canllaw cynhwysfawr ar ein gwefan

1. Fframwaith Credydau a Chymwysterau Cyflawni'r Addewid. Cynllun Cyflawni a Llawlyfr 2009-2014. <http://wales.gov.uk/docs/dcells/publications/090619handbook20092014en.pdf> [↑](#footnote-ref-1)
2. Uned achrededig gan y Gwasanaeth Integredig Cymorth i Deuluoedd. Building Stronger Families by Promoting Behavioural Change. [↑](#footnote-ref-2)